Callisthenes sive de dolore
Callisthenes sive De dolore (Graece Καλλισθένης ἢ Περὶ πένθους) fuit opusculum hodie deperditum a Theophrasto, Aristotelis discipulo, de Callisthene Olynthio contubernali suo scriptum; Callisthenes enim iussu Alexandri Magni anno 328 a.C.n. mortuus est. De hoc opere fere nihil scitur. Cicero ait: "... ut Theophrastus, interitum deplorans Callisthenis sodalis sui, rebus Alexandri prosperis angitur, itaque dicit Callisthenem incidisse in hominem summa potentia summaque fortuna, sed ignarum quem ad modum rebus secundis uti conveniret"; et rursus "Vexatur idem Theophrastus et libris et scholis omnium philosophorum, quod in Callisthene suo laudarit illam sententiam Vitam regit fortuna, non sapientia".